Il-jum tal-10 ta' Frar għalina l-Maltin ma huwiex sempliċiment jum bħall-oħrajn iżda huwa wieħed speċjali. Għall-Insara Maltin huwa jum il-magħmudija ta' artna iżda mhux għal dawn biss, anke għal dawk li jħaddnu xi fidi oħra, dan il-jum huwa differenti għaliex ma jaħdmux fih. Issa erħilha li din is-sena ħabtet ħażin għax dan il-jum ġie l-Ħadd! It-tifkira tal-miġja ta San Pawl fostna ma hijiex fantasija. Din il-miġja nsibuha mniżżla fl-Atti tal-Appostli. Lanqas il-post ma nemmen li huwa żbaljat kif xi drabi jkun hawn min jgħid. Hu x'inhu isem Malta huwa mniżżel fil-Bibbja, paġna mill-isbaħ għalina l-Maltin. Kull qalb Maltija ta' veru tifraħ meta taqra jew tisma' l-kliem: "Meta ħlisna mill-għarqa, sirna nafu li l-gżira kien jisimha Malta." [Atti:28:1] Illum huwa tabilħaqq jum għażiż għalina l-Maltin. Madwar il-kumplament tad-dinja Kattolika, fl-10 ta' Frar ma jiċċelebrawx il-miġja ta' San Pawl f'pajjiżna għax din hija festa, u ngħidha ċar u tond, festa kmandata, f'Malta biss. Fil-kumplament tad-dinja f'dan il-jum, meta ma jkunx il-Ħadd, tiġi mfakkra Santa Skolastika, oħt San Benedittu, dak li jissejjaħ missier il-monakeżmu fil-Punent. Skolastika ssieħbet ma' ħuha u kienet l-ewwel soru Benedittina. F'Malta għandna sorijiet Benedittini u monasteru minn tagħhom jismu propju għal din il-qaddisa. Dan jinsab fil-Birgu. Dawn huma sorijiet tal-klawsura li ilhom jgħixu f'dan il-monasteru aktar minn 550 sena. Illum in-numrru tagħhom naqas sewwa, imma għadhom hemm! Allura billi l-10 ta' Frar f'Malta jaħbat jum San Pawl nawfragu, lil din il-qaddisa niċċelebrawha jum qabel. Filwaqt li d-dinja tiċċelebraha bħal-lum, aħna iċċelebrajniha l-bieraħ. Il-ħadx L-għada tat-tifkira ta' San Pawl fostna niċċelebraw tifkira oħra wisq għażiża mhux biss għalina l-Maltin imma għall-Insara madwar id-dinja kollha. Għada niċċelebraw it-tifkira tal-Madonna ta' Lourdes. Marija li ġewwa l-għar ta' Massabielle, f'Lourdes fi Franza, dehret u kellmet għal tmintax-il darba lil daqxejn ta' tifla ċkejkna, nieqsa minn kull edukazzjoni akkademika imma mimlija bil-fidi. Illum il-post tad-dehriet sar wieħed mill-egħżeż post għall-Insara. Huma bosta minna li xi darba jew oħra żaru dan il-post u min qatt ma mar żgur li jaf bil-post u aktarx li rah fuq it-televiżjoni għax illum isiru trasmissjonijiet tar-rużarju kuljum minn dan il-post. Element li ma jistax li ma jiġix innotat meta wieħed iżur Lourdes huwa l-għadd ta' morda li jmorru hemmhekk. Tajjeb niftakru li l-11 ta' Frar huwa wkoll il-jum iddedikat lill-morda. Kien il-Papa San Ġwanni Pawlu II li fil-festa tal-Madonna ta' Fatima, 13 ta' Mejju, tas-sena 1992, waqqaf il-jum li qed insemmu. Mis-sena ta' wara mal-festa tal-Madonna ta' Lourdes kien iċċelebrat Jum il-Morda. Forsi nistaqsu għalfejn l-istess jum? Kien fid-disa' dehra tal-Madonna lil Bernardette li nstabet l-għajn tal-ilma fl-għar, għajn li għadha tmixxi sal-lum. Fl-1 ta' Marzu 1858, meta kienu saru d-dehriet, sar l-ewwel fejqan mirakoluż permezz ta' dan l-ilma. B'hekk Lourdes rabat ismu mal-morda u l-fejqan. Illum missejna tliet punti: Santa Skolastika; tajjeb niftakru fis-sorijiet li jiddedikaw ħajjithom għat-talb, talb lil Alla li għarrafna bih San Pawl meta ħtija ta' tempesta wasal fuq xtut artna, festa li llum qegħdin niċċelebraw bis-solennità kollha. Semmejna wkoll il-Madonna ta' Lourdes u r-rabta mal-morda li jdawru ħaristhom u tamithom lejn Marija Omm Alla bit-tama tal-għajnuna fiżika u morali. Dan l-artiklu deher f'Il-Mument - 10 ta' Frar 2019
Disgħa, għaxra u ħdax